## El Consell col·labora amb la Universitat de València per a introduir millores en els processos de selecció del personal funcionari de la Generalitat

*** La Generalitat considera un objectiu estratègic que la selecció de talent es realitze mitjançant proves que permeten comptar amb una plantilla adaptada als reptes de la transformació de la gestió pública
* El conveni, amb una dotació de 50.000 euros, inclou actuacions d’investigació que ajudaran a perfilar i concretar les competències generals previstes per a determinats perfils professionals**

​​​​​​​

El Consell ha aprovat la renovació del conveni de col·laboració amb la Universitat de València-Estudi General, a través del seu Institut d’Investigació en Psicologia dels Recursos Humans, Desenvolupament Organitzacional i Qualitat de Vida Laboral, per a millorar i introduir mesures innovadores en els processos de selecció del personal funcionari de la Generalitat.

La Generalitat considera un objectiu estratègic que l’atracció i selecció de talent es realitze mitjançant proves que permeten comptar amb una plantilla professionalitzada i capaç d’adaptar-se als reptes de la transformació modernitzadora de la gestió pública.

Per a fer-ho, és important comptar amb estudis actualitzats dels llocs de treball que permeten elaborar perfils professionals realistes com a base per a dissenyar proves que deixen de centrar-se exclusivament en la comprovació de coneixements, per a incloure també la valoració d’aspectes com les capacitats analítiques i les destreses en l’acompliment dels llocs de treball.

El conveni, amb una dotació econòmica de 50.000 euros, inclou en este sentit actuacions d’investigació que ajudaran a perfilar i concretar les competències generals previstes per a determinats perfils professionals, així com a acreditar la validesa predictiva i la fiabilitat de les proves a través de les quals s’avaluaran estes competències generals.

En particular, entraran dins de l’objecte d’este conveni tant la investigació i l’anàlisi dels resultats sobre les competències generals obtingudes en els processos selectius de l’exercici 2022 com l’estudi d’aspectes relacionats amb les convocatòries pilot de 2023.

Fecha: 28/05/2024